Guðbrandur Þorláksson Hólabiskup ( 1541 - 1627 ) lagði stund á guðfræði og rökfræði við Hafnarháskóla og er sá Íslendingur sem lengst hefur gegnt biskupsembætti , 56 ár . Hann lagði mikla áherslu á að festa lútherska trú í sessi . Guðsorðabækur voru af mjög skornum skammti og til að ráða bót á því keypti hann prentsmiðjuna sem Jón Arason hafði fengið til landsins og gerðist umsvifamikill útgefandi bóka um trúarleg efni . Guðbrandur stóð í miklum málaferlum um ævina en hann vann ötullega að því að auka jarðeignir Hólastóls og sínar eigin . Einkamálavafstur hans dró marga inn í deilurnar enda voru jarðirnar sem hann gerði tilkall til komnar í eigu ýmissa aðila og ekki alltaf auðvelt að rifta kaupsamningum . Aflaði hann sér margra óvina með málaferlunum en auk þess bakaði það honum óvinsældir að hann skaut stundum ágreiningi við lögréttu til konungs . Eitthvað virðist Guðbrandur hafa stutt Jón lærða en fátt er vitað fyrir víst um samskipti þeirra .